Այս ամբողջ կաղացումներու եւ թերութիւններու մթնոլորտին մէջ Հայաստան կը ջանայ գտնել ելք մը։ Ծայր աստիճան սահմանափակ ներուժով երկիրը ինչքա՞ն կրնայ դիմադրել այսպիսի արտասովոր պայմաններու։ Մէկ կողմէ քաղաքական կառոյցները կարելիութիւն չեն ունենար ճգնաժամը յաղթահարելու, իսկ միւս կողմէ ակնյայտ ճշմարտութիւն է, որ քաղաքական խնդիրներու լուծումը պէտք չէ փնտռել փողոցի մէջ, հրապարակներու վրայ։ Բոլոր քաղաքական ուժերը թէեւ պէտք է հաշուի նստին փողոցի մէջ ժողովուրդի արտայայտած կամքին հետ, սակայն պէտք չէ խուսափին քաղաքական առումով իրենց վիճակած պատասխանատուութենէն եւ անկէ բխած զոհողութիւններէն։ Հակասութիւններու, հակադիր երեւոյթներու լաբիւրինթոսին մէջ կողմնորոշուելու մարտահրաւէր ծառացած է հայոց պետականութեան առջեւ։